ལན་དུ།དེ་ནི།ད་ལྟར་བསམ་པར་རིགས་གཉིས་དབྱེ་རྒྱུ་ཡོད་པར་སེམས།དེ་ཡང་ལ་ལས་རང་གི་སྐད་ཡིག་དང་ཡུལ་སྲོལ་གོམས་གཤིས་སོགས་ཀྱི་ཁོར་ཡུག་ཁྲོད་དུ་འཚར་ལོངས་བྱུང་ཟིན་པའི་གང་ཟག་བྱེ་བྲག་པ་ཞིག་གི་དེ་ལྟར་དགོངས་ན་གྲོད་པ་ནང་ལྟས་དང་བློ་ཕྱི་ལྟས་དང་དེ་འདྲའི་རིགས་སུ་གྱུར་བ་ནི་རང་ངོ་རང་ཤེས་དང་རང་འགན་རང་འཁུར་མ་འཁྱེར་བས་མི་རིགས་དང་རྒྱལ་ཁབ་ཅིག་གི་ངོས་ནས་བརྗོད་ན་ཕོག་གཟན་ཙམ་ལས་གཞན་མ་འདས་སོ།།ཡང་གཅིག་ཤོས་ནི་རིགས་དང་རུས་པ་བོད་པ་གཙང་མ་གཙང་རྐྱང་ཡིན་རུང་དེའི་འཚར་ལོང་འབྱུང་སའི་ཁྱིམ་ཚང་དང་ཉེ་འཁོར་སོགས་སུ་རང་མི་རིགས་ཀྱི་སྐད་ཡིག་ལ་འགན་འཁུར་རམ་སློབ་གཉེར་བྱ་རྒྱུའི་གོ་སྐབས་ཕྲ་མོ་ཙམ་ལས་མི་ལྡན་ཚེ།སླད་རང་ཉིད་སྤྱི་ཚོགས་ཁྲོད་དུ་བསྐྱོད་སྐབས་རང་ཉིད་བོད་མི་ཡིན་པའི་ངོ་བོ་ལས་རྣམ་དབྱེ་གསུམ་པའི་ཕྲད་དང་མི་ལྡན་ཀྱང་དེ་ལ་གུ་ཡངས་གཏོང་ས་ཞིག་ཡོད་པར་མཐོང་།མདོར་ན།དེ་ནི་ནོར་འཁྲུལ་ཞིག་སྟེ།གནས་སྐབས་ཀྱི་རང་ཉིད་དང་ཉེ་བའི་སྤྱི་ཚོགས་གཞན་གྱིས་འདུ་ཤེས་བསྒྱུར་བའི་བསླུ་བྲིད་ཅིག་རེད་སྙམ།དེ་མིན་དེ་དག་རིགས་མིན་ཕྱིན་ཆད་ནི།ཐོབ་པའི་ཕན་ཡོན་ལ་གཏིང་ཚུགས་པའི་གོ་བ་མ་རྙེད་པར་རང་མཚང་དམར་རྗེན་དུ་བསྟན་པ་རང་དང་།མི་ཚོགས་དེ་དག་གིས་ཐུབ་པར་བྱ་རྒྱུ་དེ་ལྟོ་གོས་ཙམ་ལ་སེམས་པ་ལས་ཐོས་པ་གཏི་མུག་མུན་སེལ་སྒྲོན་མེ་ཡིན་བཅས་སོགས་ཀྱི་དོན་ལ་མ་སེམས་པའི་སྐྱོན་དུ་མངོན།རང་ཉིད་ཀྱང་རང་གི་སྐད་ཡིག་ཐོག་ལ་བྱང་ཚད་ཧ་ཅང་ཆུང་རུང་དེ་ལ་མཐོང་ཆུང་དང་ཁྱད་གསོད་རིགས་མི་བྱེད་པར།ད་དུང་རྒྱ་གར་མཐོ་སློབ་ཏུ་བསྐྱོད་ཆོག་པའི་བརྒྱ་ཆ་ཟིན་ཀྱང་།རང་ཉིད་ཀྱི་སྐད་དང་ཡི་གེའི་དུང་ཞེན་མ་བརླག་པའི་ཚུལ་དུ་བོད་ཀྱི་མཐོ་སློབ་འདི་ལྟ་བུར་ཞུགས་པའི་སློབ་སྦྱོང་གི་ཁ་ཕྱོགས་བསྒྱུར་བ་ཡང་མི་རིགས་དགོས་མཁོ་ཞིག་དང་།མི་རང་ཉིད་ཀྱི་མི་ཚེའི་རིན་ཐང་ཞིག་ཀྱང་ཡིན་པས།འདི་ལྟར་འདུ་ཤེས་ཀྱི་ལས་དབང་རང་གི་སྐད་དང་ཡི་གེར་སྔར་བཞིན་དམ་དུ་སྦྲེལ་ཐུབ་པ་ནི་དགོས་པའི་ཁ་ཕྱོགས་ཤིག་ཏུ་འདོད།